1. Indledning

Formålet med det europæiske informationssystem vedrørende strafferegistre (ECRIS) er at forbedre borgernes sikkerhed inden for området frihed, sikkerhed og retfærdighed i EU ved at muliggøre en effektiv udveksling af oplysninger mellem medlemsstaterne om tidligere straffedomme afsagt af straffedomstole i EU. ECRIS blev taget i brug i april 2012. Systemet reguleres efter Rådets rammeafgørelse 2009/315/RIA af 26. februar 2009 om tilrettelæggelsen og indholdet af udvekslinger af oplysninger fra strafferegistre mellem medlemsstaterne og Rådets afgørelse 2009/316/RIA af 6. april 2009 om indførelse af det europæiske informationssystem vedrørende strafferegistre.

Den 29. juni 2017 vedtog Kommissionen sin første statistiske rapport i henhold til artikel 7 i Rådets afgørelse 2009/316/RIA, der omfattede perioden fra april 2012 til den 31. december 2016.

Nærværende rapport er Kommissionens anden statistiske rapport om udvekslingen af oplysninger fra strafferegistre mellem medlemsstaterne gennem ECRIS. Den har til formål at belyse overensstemmelsen mellem medlemsstaternes udvekslinger og retsgrundlaget for ECRIS samt at blotlægge alle problemer med systemets effektivitet med henblik på at afhjælpe disse. Kommissionen forbeholder sig ret til at træffe passende foranstaltninger til at sikre, at medlemsstaterne opfylder de lovmæssige forpligtelser i medfør af rammeafgørelse 2009/315/RIA.

1.1. Statistikker fra ECRIS

Nærværende rapport giver et overblik over anvendelsen af ECRIS fra 1. januar 2017 til 31. december 2019 med særligt fokus på 2019. Den ledsages af arbejdsdokument fra Kommissionens tjenestegrene, SWD(2020) 378 (i det følgende benævnt: SWD). De fleste tabeller og diagrammer i rapporten vedrører 2019, og de tilsvarende for 2017 og 2018 findes i det ledsagende arbejdsdokument. Nogle af statistikkerne i rapporten giver et generelt overblik over den periode på otte år, der er gået siden ECRIS blev taget i drift i april 2012. De komparative statistiske oplysninger om alle medlemsstater og de statistiske tabeller over de enkelte medlemsstater (afsnit 3 i SWD) dækker dog kun ECRIS-udvekslinger i perioden 2017-2019. Hvor det er relevant, er statistikkerne fra 2016 blevet anvendt som referencepunkt. Nærværende rapport omfatter også data for Det Forenede Kongerige som EU-medlemsstat frem til 2019.

Nærværende rapport er baseret på de statistikker, som systemet genererer automatisk, og som medlemsstaterne sender videre til Kommissionen. Der blev sorteret i de 233 statistiske indikatorer for ECRIS for kun at offentliggøre de mest relevante og meningsfulde statistiske oplysninger. Medlemsstaterne blev ligeledes anmodet om at fremsende statistikker over antallet af domme afsagt på deres område over statsborgere fra andre medlemsstater (EU-borgere, som ikke var statsborgere i de pågældende medlemsstater) for at give et overblik over anvendelsen af underretningsproceduren. Rapporten indeholder oplysninger om domme fra 23 medlemsstater.

1.2. Generelle principper for ECRIS-systemet

ECRIS er baseret på en decentraliseret struktur, hvor oplysninger fra strafferegistrene bliver udvekslet elektronisk og udelukkende mellem de centrale myndigheder i medlemsstaterne.

En medlemsstat, som har afsagt dom over en borger fra en anden medlemsstat, er retligt forpligtet til hurtigst muligt at fremsende oplysninger om dommen via ECRIS til den pågældende medlemsstat (herefter benævnt den medlemsstat, den domfældte er statsborger i) (underretninger om nye domme) og eventuelle efterfølgende ajourføringer (underretninger om ajourføringer).

Den medlemsstat, hvor den pågældende person er statsborger, fører et centralt register over alle domme afsagt af straffedomstole i andre EU-medlemsstater over medlemsstatens statsborgere, ud over domme afsagt i den pågældende medlemsstat. Den er forpligtet til at lagre og ajourføre alle de oplysninger, den modtager via ECRIS, og at fremlægge fuldstændige oplysninger fra strafferegistrene (svar på anmodninger), når en anden medlemsstat anmoder herom (anmodninger om oplysninger) inden for en kort frist på 10 eller 20 dage..

2. ECRIS-udvekslinger i tal